**Dr. Bozóti Lajos †**

(1919-1993)

A jogász végzettségű dr. Bozóti Lajos 1962-ben vásárolta meg az eredetileg Véglegény nevű 22-es Schärenkreuzert és Hurricane-ra keresztelte. Ezzel a hajóval három magyar bajnoki címet szerzett (1967, 1969, 1972) az Európa 30-as osztályban. A hajótestet 1975-ben – hazánkban elsőként – műanyag borítással látták el.

Dr. Bozóti Lajos vezetésével alakult bizottság dolgozta ki egy ú,j előnyadásos nagyhajós versenyzés hazai szabályait, az úgynevezett KR-rendszert. Hosszú időn át vezette a Nemzeti Osztályok Bizottságát, majd a Nagyhajós Bizottságot.

A Túravitorlás Híradó című kiadványt a Túravitorlás Sportklub 1964-ben hívta életre, ebből a kiadványból nőtt ki a Vitorlázás című lap. 1968–1969-ben a TVSK és az MVSZ Nagyhajós Bizottság belső tájékoztatójaként adták ki a folyóiratot, amelynek ekkor a felelős szerkesztője dr. Pálos István, a szerkesztői dr. Bozóti Lajos és Szűcs Iván voltak.

1979-ben dr. Bozóti Lajos, hosszú időn át végzett munkájáért az MHSz ezüst plakettjét kapta meg. Ugyanebben az évben az MVSZ alapításának 50. évfordulója alkalmából aranyjelvényt vehetett át.